NKHANI YA PA CHIKOPI | KASI KULOMBA NKHWAKOVWIRA NADI?
Kasi Kulomba Nkhwakovwira?
Pambere mundambe kuchita chinthu, mungajifumba kuti, ‘Kasi nisangengepo vichi?’ Kweni kasi ntchambura kwenelera kujifumba fumbo ili pa nkhani ya lurombo? Yayi. Chifukwa ntchakuti tikukhumba kumanya usange kulomba nkhwakovwira. Yobu, uyo wakaŵa munthu muwemi, wakajifumbapo kuti: “Usange ningamuchema, kasi wanganizgora?”—Job 9:16, nwt.
Mu nkhani izo zajumpha, tawona ukaboni wakuti kulomba nkhusopa waka yayi panji nthowa yakupepuskirako masuzgo. Chiuta waunenesko wakupulika nadi para ŵanthu ŵakulomba. Watipulikenge para tikulomba mwakwenelera kweniso para tikulomba vinthu vyakwenelera. Nakuti wakutipempha kuti tisendelere kwa iyo. (Yakobe 4:8) Ntheura kasi tisangenge vichi usange tikutemwa kulomba? Tiyeni tiwonepo vinyake ivyo tingasanga.
Mtende wa mu mtima.
Kasi mukwenjerwa chomene para mwasuzgika? Baibolo likutiphalira kuti para vyaŵa nthena ‘tilombenge kwambura kuleka’ kweniso kuti ‘madando ghithu ghamanyikwe kwa Chiuta.’ (1 Ŵatesalonika 5:17; Ŵafilipi 4:6) Baibolo likuti usange tikulomba kwa Chiuta, ‘mtende wa Chiuta uwo ukuluska ghanoghano lililose, usungilirenge mitima yithu na maghanoghano ghithu.’ (Ŵafilipi 4:7) Para tikumuphalira Chiuta vinthu ivyo tikwenjerwa navyo, tiŵenge na mtende mu mtima. Nakuti Chiuta wakutipempha kuti timuphalirenge masuzgo ghithu. Baibolo likuti: “Katundu wako umuyeghiske Yehova ndipo iyo tiwakufighilire.”—Salmo 55:22.
“Katundu wako umuyeghiske Yehova ndipo iyo tiwakufighilire.”—Salmo 55:22
Ŵanthu ŵanandi ŵasanga mtende mu mtima chifukwa cha kulomba. Hee Ran, wa ku South Korea wakati: “Nili na masuzgo ghakuru. Kweni para nalomba waka, nkhupepuskika ndipo nkhuŵa na nkhongono zakuzizipizgira.” Cecilia, wa ku Philippines wakati: “Pakuŵa mama nkhufipa mtima chomene na ŵana ŵane kweniso amama. Amama mbalwari na sitiroko, ndipo pasono ŵakutondeka kunimanya. Kweni chifukwa cha kulomba, nkhwenjerwa chomene yayi. Nkhumanya kuti Yehova wanovwirenge kuŵapwelelera.”
Nkhongono na chipembuzgo.
Kasi mwasangana na suzgo likuru? Mungapepuskika usange mungalomba kwa ‘Chiuta wa chisangulusko chose.’ Baibolo likuti Chiuta “wakutisanguluska mu suzgo yithu yose.” (2 Ŵakorinte 1:3, 4) Chiyelezgero, nyengo yinyake apo Yesu wakaŵa na chitima chikuru “wakajikama makongono ghake na kwamba kulomba.” Kasi chikachitika ntchivichi? ‘Mungelo wakufuma kuchanya wakawonekera kwa iyo ndipo wakamukhozga.’ (Luka 22:41, 43) Nehemiya, munthu wakugomezgeka, nayo wakasangana na suzgo likuru. Ŵanthu ŵaheni ŵakamufingiranga ndipo ŵakakhumbanga kuti waleke ntchito ya Chiuta. Nehemiya wakalomba kuti: ‘Sono, A Chiuta, mukhozge mawoko ghane.’ (Nehemiya 6:9-16) Reginald, wa ku Ghana, wakalongosora umo lurombo lukumovwilira. Wakati: “Para masuzgo ghanihangayiska ndipo nalomba, nkhujipulika kuti suzgo lane naphalira munthu uyo wanganovwira nadi kweniso uyo wakunikhwimiska.” Nadi, Chiuta wangatipembuzga para tikulomba kwa iyo.
Vinjeru vyakufuma kwa Chiuta.
Vinthu vinyake ivyo tikuchita vingatipwetekeska taŵene panji ŵabali ŵithu nyengo yitali. Kasi tingachita wuli vinthu mwamahara? Baibolo likuti: ‘Usange yumoza wa imwe wakupeleŵera mu vinjeru [chomene para wali mu suzgo], walombenge Chiuta, pakuti iyo wakupeleka mwawanangwa ku wose, nakuti wakutombozga chara; ndipo vipikenge kwa iyo.’ (Yakobe 1:5) Usange tikulomba vinjeru, Chiuta watilongozgenge na mzimu wake utuŵa kuti tichite vinthu mwamahara. Nakuti tingalomba mzimu utuŵa, chifukwa Yesu wakati ‘Ŵadada ŵakuchanya ŵapelekenge mzimu utuŵa ku awo ŵakuŵalomba!’—Luka 11:13.
Yesu nayo wakawona kuti ntchakukhumbikwa kupempha wovwiri kwa Chiuta pakuchita vinthu. Baibolo likutiphalira kuti apo Yesu wakakhumbanga kusora ŵanalume 12 kuti ŵaŵe ŵapositole ŵake, ‘wakatchezera usiku wose mu lurombo kwa Chiuta.’—Luka 6:12.
Ŵanthu ŵanandi mazuŵa ghano ŵakukhorwa para ŵawona umo Chiuta wakuzgolera para ŵamupempha kuti waŵawovwire. Regina, wa ku Philippines, wakayowoya kuti wali na masuzgo ghanandi. Mfumu wake wali kufwa ntheura Regina wakulera yekha ŵana, kweni ntchito yili kumumalira. Kasi ni vichi vyamovwira kuti wachitenge vinthu mwamahara? Iyo wakuti: “Nkhugomezga kuti para nalomba Yehova wakunovwira.” Kwabena, wa ku Ghana, wakayowoya chifukwa icho wakapemphera wovwiri kwa Chiuta. Iyo wakati: “Nkhagwiranga ntchito ku kampani ya vyakuzengazenga ndipo nkhapokeranga ndalama zinandi. Kweni ntchito iyi yikanimalira.” Pakughanaghana umo wangachitira, iyo wakati: “Nkhalomba kwa Yehova kwambura kuleka kuti wanovwire kuti nichite vinthu mwamahara.” Wakatiso: “Nkhugomezga kuti Yehova ndiyo wakanovwira kuti nisankhe ntchito iyo yikunipa m’pata kuteŵetera Chiuta na kusanga ivyo tikukhumba.” Namwe Chiuta wangamulongozgani para mukulomba pa nkhani izo zingakhwaska ubwezi winu na iyo.
Tazunurapo vichoko waka ivyo mungasanga para mukulomba. (Vinyake mungavisanga pa bokosi lakuti “ Uwemi wa Kulomba.”) Kweni kuti musange vinthu ivi mukwenera kumanya dankha Chiuta na khumbo lake. Usange ndivyo mukukhumba, tikumupemphani kuti mukumane na Ŵakaboni ŵa Yehova ndipo ŵamovwirani kusambira Baibolo. * Iyi ni nthowa yimoza iyo mungaŵira pafupi na Chiuta, uyo ‘wakupulika malurombo.’—Salmo 65:2.
^ ndime 14 Para mukukhumba kumanya vinandi, kumanani na Ŵakaboni ŵa Yehova kukwinu panji lutani pa www.jw.org/tum.
Manyani Vinandi
Kasi Uthenga Uwemi ni Vichi?
Kasi Chiuta wakutiphalira uthenga wuli uwemi? Chifukwa wuli ŵanthu ŵakwenera kupulikira uthenga uwemi mwaluŵiro? Tichite wuli pera?
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn